ปี53รสก.ส่งรายได้เข้าคลังเกินเป้า
สคร. เผยปีงบ 53 รัฐวิสาหกิจนำส่งรายได้แผ่นดินสูงกว่าประมาณการ 8 พันล้านบาท
7 ต.ค. 2553

สคร. เผยปีงบ 53 รัฐวิสาหกิจนำส่งรายได้แผ่นดินสูงกว่าประมาณการ 8 พันล้านบาท
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ(สคร.) เปิดเผยว่า ในปีงบประมาณ 53 ที่ผ่านมา รัฐวิสาหกิจและกิจการที่กระทรวงการคลังถือหุ้นต่ำกว่า 50% สามารถนำส่งรายได้เข้าแผ่นดินจำนวนทั้งสิ้น 91,553.22 ล้านบาท สูงกว่าประมาณการถึง 8,253.22 ล้านบาท จากที่ได้ประมาณไว้ 83,300 บาท ซึ่งเป็นตัวบ่งชี้ให้เห็นถึงศักยภาพในการบริหารงานของรัฐวิสาหกิจท่ามกลางความกดดันของภาวะเศรษฐกิจโลก และสถานการณ์ความไม่สงบภายในประเทศ
"ตัวเลขรายได้นำส่งแผ่นดินเป็นเพียงส่วนหนึ่งของความสำเร็จในการบริหารงานของรัฐวิสาหกิจ และทำให้เศรษฐกิจขับเคลื่อนไปในระดับหนึ่ง แต่สิ่งสำคัญที่ทาง สคร.หวังผลักดันให้เกิดขึ้นเพื่อสอดคล้องกับนโยบายของกระทรวงการคลัง นั่นคือ การเพิ่มศักยภาพทางการแข่งขันเพื่อให้เกิดความเท่าเทียมทางด้านเศรษฐกิจและสังคม อันจะนำไปสู่การพัฒนาประเทศอย่างยั่งยืน" นายสมชัย กล่าว
ขณะที่การจัดส่งรายได้ในเดือน ก.ย.53 รัฐวิสาหกิจและกิจการที่กระทรวงการคลังถือหุ้นต่ำกว่า 50% สูงกว่าที่ประมาณการไว้เช่นเดียวกัน โดยมีจำนวน 9,344.61 ล้านบาท สูงกว่าประมาณการ 1,324.67 ล้านบาท โดยรัฐวิสาหกิจที่นำส่งรายได้สูงสุด 4 อันดับแรก ได้แก่ บมจ.ปตท.(PTT) ได้ส่งเงินปันผลจากผลการดำเนินงานครึ่งปีแรกของปี 53 จำนวน 6,934.46 ล้านบาท, สำนักงานสลากกินแบ่งรัฐบาล นำส่งรายได้แผ่นดินจำนวน 1,520.15 ล้านบาท, การไฟฟ้าส่วนภูมิภาค(กฟภ.) นำส่งรายได้แผ่นดินจำนวน 496.23 ล้านบาท และบริษัท ไปรษณีย์ไทย จำกัด นำส่งเงินปันผลประจำปี 2552 จำนวน 225.80 ล้านบาท